**Проф. Константинос Нихоритис** е роден на 02.01.1955 г. в с. Калитея, гр. Тива, окр. Беотия. Той е изтъкнат гръцки старобългарист и богослов с многобройни публикации върху българската културна история и връзките й с Атон. Последователно завършва Атонската духовна академия (1976 г.) и Софийската духовна академия (1981 г.). Защитава дисертация за ОКС «Доктор» в Кирило-Методиевския научен център при БАН (1987 г.) и за «Доктор на науките» във Великотърновския университет „Св. св. Кирил и Методий” (2000 г.). Понастоящем е професор във Факултета по славистика, балканистика и ориенталистика в Македонския университет в Солун.

 Научната продукция на проф. Нихоритис е изключително богата и разнообразна. Автор е на 12 книги (4 като съставителство) на гръцки и на български, на над 100 научни статии и студии на български, гръцки, немски и английски, на 5 учебника и учебни помагала за изучаване на български език от гърци. Отличен познавач е на Атонските библиотеки, откривател на редица нови извори за българската история и за българското книжовно наследство. Той е сред учените, на които дължим най-много открити гръцки извори за Кирило-Методиевото дело в международен план. Сред дисциплините, които преподава, са „Кирилометодиевистика“, „Духовен живот и култура на славяните“, „Въведение в славянската палеография“, „Света Гора и славяните“, „Личности от балканската култура“, „История на балканските литератури“, „Български език и литература“ и др. Публикува редица неизвестни досега текстове, като за първи път реабилитира новомъченичеството като явление от голямо значение за историческата наука и за първи път разглежда ролята на Атон специално за българското новомъченичество. Благодарение на неговите изследвания се очертават живота и дейността на петима малко известни български светци: Йоан Български, Дамаскин Габровски, Игнатий Старозагорски (чието име възприема Васил Левски при подстригването си за дякон), Онуфрий Габровски и Прокопий Варненски.

 В научните трудове на проф. Нихоритис се открояват две важни области, в които той има значими приноси. Едната е Кирило-Методиевото книжовно наследство и дейността на Кирило-Методиевите следовници. Другата е свързана с късното Средновековие и с Възраждането. Трудовете му хвърлят обилна светлина върху българо-гръцките книжовни и духовни връзки през вековете.

Проф. Нихоритис има приноси и върху изследването на народната култура на славяните, включително и на българите. Защитава идеята, че европейската идентичност се постига чрез запазването на националната идентичност и чрез познаването и съхраняването на народностните традиции. Системно служи на каузата за изучаване и популяризиране на българския език и на българската култура в Гърция: повече от 30 години преподава български език в няколко гръцки университета и води различни курсове по българска култура от Средновековието през Възраждането до съвременността. В този смисъл проф. Нихоритис става посланик на българщината в Гърция. Българската наука и българската общественост му дължат немалко за съхраняването на паметта за българските духовни, културни и книжовни традиции. За приноса си в изучаването и популяризирането на българската история, език и култура той е удостоен с Почетния медал „Иван Вазов“ (2002 г.) и с научното звание „Доктор хонорис кауза“ на СУ „Св. Климент Охридски“ (2020 г.).